แบงก์สั่งลุยเอสเอ็มอีรายเล็ก
กสิกรชูสินเชื่อกู้ง่ายรายละไม่เกิน10ล้านทหารไทยออกฟอร์เวิร์ดจับกลุ่มส่งออก
26 เม.ย. 2556

กสิกรชูสินเชื่อกู้ง่ายรายละไม่เกิน10ล้านทหารไทยออกฟอร์เวิร์ดจับกลุ่มส่งออก
แบงก์พาณิชย์ เจาะตลาดเอสเอสอีรายเล็ก เล็งให้กู้เสริมสภาพคล่อง พร้อมหนุนซื้อฟอร์เวิร์ด
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ธนาคารออกผลิตภัณฑ์สินเชื่อ SME กู้ง่ายหมดกังวลเรื่องเดินบัญชี ตั้งเป้าปล่อยกู้ 5,000 ล้านบาท ให้ลูกค้า 2,000 ราย เน้นเจาะกลุ่มผู้ประกอบการเอสเอ็มอีกลุ่มค้าปลีกส่ง ธุรกิจบริการ ธุรกิจการผลิต ที่ไม่สามารถเข้าถึงแหล่งเงิน มีประสบการณ์ไม่น้อยกว่า 2 ปี มียอดขายไม่เกิน 50 ล้านบาท
นายพัชร กล่าวว่า สินเชื่อแบบนี้ลูกค้าสามารถเลือกใช้วงเงินได้เหมาะสมกับความต้องการในการทำธุรกิจ ให้กู้ได้ตั้งแต่ 5 แสนบาท ถึง 10 ล้านบาท ผ่อนชำระสูงสุด 5 ปี สามารถใช้อสังหาริมทรัพย์ที่อยู่ในเงื่อนไขของธนาคารมาเป็นหลักประกันวงเงินได้ ส่วนอัตราดอกเบี้ยอยู่ที่ 10%
ทั้งนี้ หลักประกันจะดูจากอสังหาริมทรัพย์ รวมถึงความสามารถในการชำระหนี้ของลูกค้าดูจากเอกสารประกอบ เช่น ใบเสร็จรับเงิน ใบสั่งซื้อสินค้า ใบเสร็จค่าน้ำค่าไฟฟ้า และสต๊อกสินค้า 
สำหรับไตรมาสแรกปล่อยกู้ 5.9 หมื่นล้านบาท ขยายตัว 11% คาดว่าไตรมาส 2 มียอดปล่อยใหม่อีกราว 6.7 หมื่นล้านบาท โตขึ้น 13% จากไตรมาสแรก 
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า ธนาคารได้ออกผลิตภัณฑ์ พรีเพด ฟอร์เวิร์ด ซึ่งเป็นสัญญาฟอร์เวิร์ดที่ช่วยลูกค้าเอสเอ็มอีรายเล็ก เรื่องการป้องกันความเสี่ยงจากค่าเงินบาทที่ผันผวน เพียงวางมัดจำ 15% ของมูลค่าธุรกรรมกับธนาคาร 
นายปพนธ์ กล่าวว่า ภาวะเงินบาทที่แข็งค่าในปีนี้ส่งผลต่อลูกค้าเอสเอ็มอีในเชิงกำไรที่ลดลง แต่ยังไม่เห็นสัญญาณการผิดนัดชำระหนี้เพิ่มขึ้น ขณะที่ธุรกิจเอสเอ็มอีมีการป้องกันความเสี่ยงเพียง 2030% ซึ่งน่าห่วง
ขณะเดียวกันธนาคารมีสินเชื่อธุรกิจเอสเอ็มอี 3 เท่า 3 ก๊อก ให้กู้แก่เอสเอ็มอีที่มียอดขายไม่เกิน 50 ล้านบาทต่อปี โดยจะได้รับก๊อกที่ 1 วงเงิน สูงสุดถึง 3 เท่า ของมูลค่าหลักประกัน ก๊อกที่ 2 วงเงินเพื่อฉุกเฉิน สูงสุด 15 % รับเงินได้ใน 3 วันทำการ ก๊อกที่ 3 วงเงินขยายอีก 1 เท่าของหลักประกัน